Hoof van departement van gesondheid in hof vir bedrog(Foto: Rawpixel/Unsplash.com) Die hoof van Noordwes se departement van gesondheid het Vrydag in die hof verskyn op aanklagte van korrupsie en oortredings van die Wet op Openbare Finansiële bestuur weens beweerde bedrog van miljoene rande. Andrew Thabo Lekalakala (57) se inhegtenisneming spruit uit die beweerde onregmatige aanstelling van ŉ maatskappy genaamd Cureva – later bekend as Mediosa – om mobiele kliniekdienste aan landelike inwoners in die provinsie te verskaf. “Lekalakala het Mediosa glo aangestel sonder dat behoorlike tenderprosedures gevolg is. Pleks daarvan het hy ŉ diensooreenkoms onderteken op ŉ uitstappie na Indië. Dit het ook geblyk dat ŉ familielid en vriende [Lekalakala] glo op die reis, waarvoor Mediosa betaal het, vergesel het,” het brig. Hangwani Mulaudzi, woordvoerder van die Valke, gesê. Kort nadat die ooreenkoms aangegaan is, het die diensverskaffer reeds ŉ vooraf-betaling van R30 miljoen ontvang. Lekalakala het vandag in die Molopo-landdroshof verskyn en is op borgtog van R5 000 vrygelaat. Die saak teen hom is tot 12 Februarie uitgestel, het Mulaudzi gesê. Hy het gesê die Valke sal aanhou om te verseker dat daar beslissend opgetree word teen diegene wat skuldig bevind word aan korrupsie.